Pikitup kla koerant aan van diefstal | Maroela Media
Pikitup kla koerant aan van diefstal
Amanda Nair, Pikitup se besturende direkteur.
Pikitup, die maatskappy wat deur die Johannesburgse munisipaliteit gekontrakteer word om die stad se vullis te verwyder, het 'n klagte van diefstal teen The Star-koerant gelê. Pikitup beweer die koerant het 'n dokument bekom wat "onwettig" in die koerant se besit is, het The Star Donderdag berig.
Die koerant het artikels publiseer oor beweerde ongerymdhede en onreëlmatige aktiwiteite met Pikitup se tenders. Die feite is glo baseer op 'n forensiese oudit deur Ernst & Young, wat na bewering deur die publikasie bekom is.
Makhudu Sefara, die koerant se redakteur, het gesê twee polisiebeamptes van die Hillbrow-polisiestasie het Woensdag by The Star se kantore opgedaag en gesê hulle doen 'n voorlopige ondersoek nadat Amanda Nair, Pikitup se besturende direkteur, 'n aanklag aanhangig gemaak het.
Volgens Sefara kon die beamptes nie inligting verskaf oor watter dokumente daar na verwys word nie en hulle was vaag oor die aantygings.
"Die polisiebeamptes wat hier aangekom het, was hopeloos onvoorbereid. Hulle kon nie vir my sê waar, wanneer en deur wie die sogenaamde dokument gesteel is nie," het Sefara gesê.
'n Versoek om die dokumente terug te besorg aan Pikitup is by die Johannesburgse hooggeregshof ingedien, en die koerant staan die versoek teen.
The Star het in Junie berig Nair het na bewering 'n tender aan 'n maatskappy toegestaan wat glo betrokke is by bedrog. Pikitup se bodtoekenningskomitee het glo die besluit bevraagteken en was daarteen gekant.